Chobe Nasionale Park is die eerste nasionale park van Botswana, en ook die mees biologies uiteenlopende. Dit is in die noorde van Botswana en is die land se derde grootste park, na Sentraal Kalahari Wildreservaat en die Kgalagadi-vredespark, en beskik oor van die grootste wildkonsentrasies in die hele Afrika. Hierdie park is bekend vir die groot leeubevolking wat op olifante jag maak, meestal kalwers, maar ook jong volwassenes. Die oorspronklike menslike inwoners van hierdie gebied was die San-Boesmans (ook bekend as die Basarwa-mense in Botswana). Hulle was nomadiese jagter-versamelaars wat voortdurend van plek tot plek beweeg het om voedselbronne te vind, naamlik vrugte, water en wilde diere. 'n Mens kan steeds San-tekeninge in die rotsagtige heuwels van die park vind. Aan die begin van die 20ste eeu was die streek wat Botswana sou word, nog in verskillende grondbesitstelsels verdeel. Destyds was 'n groot deel van die park se gebied as Britse kroonland geklassifiseer. Die idee van 'n nasionale park om die uiteenlopende natuurlewe te beskerm en toerisme te bevorder, vat eers in 1931 pos.